書海陵滕從事文會堂
作者：范仲淹
朝代：宋

paragraphs: 東南滄海郡，幕府清風堂。
詩書對周孔，琴瑟親羲黄。
君子不獨樂，我朋來遠方。
言蘭一相接，豈特十步香。
德星一相聚，直有千載光。
道味清可挹，文思高若翔。
笙磬得同聲，精色皆激揚。
栽培盡桃李，棲止皆鸞皇。
琢玉作鎮圭，鑄金爲干將。
猗哉滕子京，此意久而芳。